Likumprojekts

**Grozījumi Darba aizsardzības likumā**

Izdarīt Darba aizsardzības likumā (Latvijas Republikas Saeimas un Ministru Kabineta Ziņotājs, 2001, 15. nr.; 2004, 2. nr.; 2005, 2. nr.; Latvijas Vēstnesis, 2010, 59. nr.) šādus grozījumus:

1.  1. pantā:

aizstāt 3. punktā vārdus "nodarbinātais, kura" ar vārdiem "uzņēmuma darbinieks vai dienesta attiecībās esoša persona, kuras";

papildināt 10. punktu pēc vārda "pamata" ar vārdiem "kā ārpakalpojuma sniedzējs";

izteikt 11. punktu šādā redakcijā:

"11) **kompetents speciālists** – speciālists, kurš uz attiecīga līguma pamata kā ārpakalpojuma sniedzējs veic darba vides iekšējo uzraudzību uzņēmumā un kura kompetence darba aizsardzības jautājumos novērtēta Ministru kabineta noteiktajā kārtībā;";

papildināt pantu ar 20., 21. un 22. punktu šādā redakcijā:

"20) **attālinātais darbs** – darba izpildes veids, kad darbs, kuru nodarbinātais varētu veikt uzņēmuma ietvaros, pastāvīgi vai regulāri tiek veikts ārpus darba devēja uzņēmuma, tai skaitā darbs, ko veic, izmantojot informācijas un komunikācijas tehnoloģijas. Par attālināto darbu šā likuma izpratnē netiek uzskatīts darbs, kas darba rakstura dēļ saistīts ar nodarbinātā regulāru pārvietošanos;

21) **pašnodarbinātais** – fiziska persona, kura veic darbu patstāvīgi un nav uzskatāma par nodarbināto šā likuma izpratnē;

22) **tieši draudi** – darba vides risks, kura iedarbības rezultātā iestājusies vai var iestāties nodarbinātā nāve vai nodarbinātā veselībai nodarīti vai var tikt nodarīti smagi traucējumi."

2. Izteikt 2. pantu šādā redakcijā:

"**2. pants. Likuma mērķis**

Likuma mērķis ir garantēt un uzlabot nodarbināto un pašnodarbināto drošību un veselības aizsardzību darbā, nosakot darba devēju, nodarbināto un viņu pārstāvju, pašnodarbināto, kā arī valsts institūciju pienākumus, tiesības un savstarpējās attiecības darba aizsardzībā."

3. Papildināt 4. panta otro daļu pēc vārda "pašnodarbinātajam" ar vārdiem "ievērojot šā panta pirmajā daļā noteiktos darba aizsardzības vispārīgos principus".

4. Papildināt 6. pantu ar 7. punktu šādā redakcijā:

"7) izmantot informācijas tehnoloģiju risinājumus ar darba aizsardzību saistīto procesu dokumentēšanā, tai skaitā darba vides riska novērtēšanas rezultātu dokumentēšanā, ja tie ietver apliecinājumu par dokumentu pieņemšanas laiku un parakstīšanu un apliecinājumu par nodarbināto vai pašnodarbināto informēšanu, ja pienākumu informēt paredz normatīvie akti, kā arī iespēju valsts uzraudzības un kontroles iestādēm piekļūt šiem dokumentiem."

5. Izslēgt 7. panta otro un trešo daļu.

6.  8. pantā:

papildināt pirmās daļas 4. punktu pēc vārda "pasākumi" ar vārdiem "(piemēram, individuālo aizsardzības līdzekļu izsniegšana, obligāto veselības pārbaužu veikšana, nodarbināto apmācība, darba aprīkojuma nomaiņa)";

papildināt pantu ar 1.1 daļu šādā redakcijā:

"(11) Nodarbinātais, kurš veic attālināto darbu, sadarbojas ar darba devēju darba vides riska novērtēšanā un sniedz darba devējam informāciju par apstākļiem attālinātā darba vietā, kas var ietekmēt nodarbinātā drošību un veselību, veicot darbu.";

izteikt otro daļu šādā redakcijā:

"(2) Darba vides riska novērtēšana uzņēmumā veicama atbilstoši katram tā darbības veidam. Ja nodarbinātais attālināto darbu veic dažādās darba vietās, darba devējs darba vides riska novērtēšanu veic darba veidam, bet, ja nodarbinātais attālināto darbu veic pastāvīgi vienā darba vietā, darba devējs darba vides riska novērtēšanu veic konkrētajai darba vietai, ja darba devējs un nodarbinātais par to ir vienojušies. Ja ir līdzīgi darba apstākļi, pietiek ar darba vides riska novērtēšanu vienā darba vietā vai darba veidā. Riska novērtēšanā iesaista uzticības personu vai nodarbināto pārstāvi un nodarbināto, kurš pārzina konkrēto darba vietu.";

papildināt pantu ar piekto daļu šādā redakcijā:

 "(5) Darba devējs nodrošina darba vides riska novērtēšanas rezultātu dokumentēšanu."

7.  9. pantā:

 izteikt pirmās daļas pirmo teikumu šādā redakcijā:

"Darba devējs, ņemot vērā uzņēmumā nodarbināto skaitu un darbības veidu, norīko vai pieņem darbā vienu vai vairākus darba aizsardzības speciālistus vai noslēdz līgumu ar kompetentu speciālistu vai kompetentu institūciju.";

papildināt pantu ar 1.1 daļu šādā redakcijā:

"(11) Ja uzņēmumā ir 250 vai vairāk nodarbināto un tas nodarbojas ar komercdarbības veidiem, kuros atbilstoši normatīvajiem aktiem darba devējam jāiesaista kompetenta institūcija, bet, ievērojot normatīvajos aktos paredzēto izņēmumu, kompetentā institūcija nav iesaistīta, darba devējs norīko vai pieņem darbā vismaz divus darba aizsardzības speciālistus.";

 papildināt otro daļu pēc vārda "speciālistam" ar vārdiem "un šā panta ceturtajā daļā minētajai kontaktpersonai";

 izslēgt trešo daļu;

 izteikt ceturto daļu šādā redakcijā:

"(4) Ja darba devējs darba aizsardzības sistēmas izveidē un uzturēšanā iesaista kompetentu institūciju vai kompetentu speciālistu, uzņēmumā norīko kontaktpersonu sadarbībai ar kompetento institūciju vai kompetento speciālistu. Darba devējs informē kompetento institūciju vai kompetento speciālistu par uzņēmuma darbību, darba aizsardzības pasākumiem un darba vides riska faktoriem uzņēmumā, kā arī sniedz citu informāciju, kas var būt noderīga darba vides iekšējās uzraudzības veikšanai un kuru pieprasa kompetentā institūcija vai kompetentais speciālists.";

 papildināt pantu ar septīto daļu šādā redakcijā:

"(7) Juridiska persona ir tiesīga sniegt ar darba vides iekšējās uzraudzības veikšanu saistītus darba aizsardzības pakalpojumus tikai tad, ja tai ir piešķirts kompetentas institūcijas statuss."

8. Izslēgt 10. panta trešās daļas 1. punktā vārdus "un šā likuma 7. panta otrajā daļā minēto profesiju (amatu) vai darba vietu sarakstu".

9. Aizstāt 12. panta otrās daļas 2. punktā vārdus "pirmās palīdzības sniegšanā, ugunsdzēsības un nodarbināto evakuācijas pasākumu veikšanā" ar vārdiem "šā panta pirmajā daļā minēto pasākumu īstenošanā".

10.  16. pantā:

 aizstāt trešajā daļā vārdus "izietu apmācību darba aizsardzības jomā" ar vārdiem "vispārīgu informāciju par darba aizsardzību uzņēmumā";

 papildināt pantu ar ceturto daļu šādā redakcijā:

"(4) Ja cita darba devēja nodarbinātie sniedz tādu specifisku pakalpojumu, kas ikdienā pie darba devēja kā pakalpojuma saņēmēja netiek veikts, instruktāžu nodrošina cita uzņēmuma iesaistīto nodarbināto darba devējs."

11. Papildināt II nodaļu ar 16.1 pantu šādā redakcijā:

"**16.1 pants. Pašnodarbināto drošība un veselības aizsardzība**

(1) Pakalpojuma saņēmējs, kas noslēdzis līgumu ar pašnodarbināto, nodrošina pašnodarbinātajam tikpat drošu darba vidi kā savā uzņēmumā nodarbinātajiem, ja pašnodarbinātais veic darbu šā uzņēmuma darba vidē.

(2) Pašnodarbinātajam, veicot darbu pakalpojuma saņēmēja uzņēmuma darba vidē, ir pienākums ievērot pakalpojuma saņēmēja norādījumus darba aizsardzības jomā un informēt pakalpojuma saņēmēju par sava darba specifiku, lietotajām metodēm un izmantoto aprīkojumu, ja tas var ietekmēt citu nodarbināto drošību un veselības aizsardzību.

(3) Pakalpojuma saņēmējs, kas noslēdzis līgumu ar pašnodarbināto par darba veikšanu uzņēmuma darba vidē, ir tiesīgs nepielaist viņu pie darba veikšanas vai apturēt viņa darbu, ja konstatē, ka viņš pārkāpj darba aizsardzības noteikumus, tai skaitā attiecībā uz darba aprīkojuma un individuālo aizsardzības līdzekļu lietošanu, vai apdraud savu vai citu personu drošību un veselību.

(4) Ja pakalpojuma saņēmēja uzņēmuma darba vidē notiek nelaimes gadījums ar pašnodarbināto, pakalpojuma saņēmējs, kas ir noslēdzis līgumu ar pašnodarbināto, noskaidro un izvērtē nelaimes gadījuma cēloņus, kā arī veic nepieciešamos preventīvos pasākumus līdzīgu nelaimes gadījumu novēršanai nākotnē, ja tas var ietekmēt šajā uzņēmumā veicamo darbu.

(5) Veicot darbu pakalpojuma saņēmēja uzņēmuma darba vidē, pašnodarbinātais ievēro šā likuma 17. pantā noteiktos nodarbinātā pienākumus, ciktāl tas nav pretrunā ar pašnodarbinātā statusu."

12. Aizstāt 17. panta 2., 3. un 4. punktā vārdus "ķīmisko produktu" ar vārdu "maisījumu".

13. Izteikt 19. pantu šādā redakcijā:

"**19. pants. Nodarbinātā tiesības uz atlīdzību, izbeidzot darba vai civildienesta attiecības sakarā ar drošības un veselības apdraudējumu darbā**

Ja nodarbinātais ir ziņojis darba devējam par darba vides faktoriem, kuri rada vai var radīt risku personu drošībai un veselībai un darba devējs neveic Valsts darba inspekcijas norādītos darba aizsardzības pasākumus tiešu draudu novēršanai, tā apdraudot nodarbinātā drošību un veselību darbā, un nodarbinātais minētā iemesla dēļ vienpusēji izbeidz darba tiesiskās vai civildienesta attiecības, darba devēja pienākums ir izmaksāt nodarbinātajam atlīdzību, kas nav mazāka par sešu mēnešu vidējo izpeļņu."

14. Aizstāt 21. panta otrās daļas 5. punktā vārdus "radušies nopietni un tieši draudi" ar vārdiem "radušās nopietnas un tiešas briesmas".

15. Aizstāt 22. punktā vārdus "personām līdz 18 gadu vecumam, grūtniecēm, sievietēm pēcdzemdību periodā, invalīdiem, nodarbinātajiem, kas iekļauti šā likuma 7. panta otrajā daļā minētajos sarakstos" ar vārdiem "piemēram, personām līdz 18 gadu vecumam, grūtniecēm, sievietēm pēcdzemdību periodā, personām ar invaliditāti".

16. Izslēgt IV nodaļas nosaukumā vārdus "un pašvaldību".

Likums stājas spēkā 2019. gada 1. jūlijā.

Labklājības ministrs

Jānis Reirs